O‘zbekistonda 12—14-aprel kunlari shiddatli shamol esib, kuchli yomg‘ir yog‘ishi kutilmoqda

“O‘zgidromet” yaqin kunlarda yomg‘ir yog‘ib, momaqaldiroq bo‘lishi, tog‘oldi va tog‘li tumanlarda sel kelishi xavfidan ogohlantirdi.

Qayd etilishicha, 12—14-aprelda O‘zbekistonda yomg‘ir, ayrim joylarda kuchli yomg‘ir yog‘adi, momaqaldiroq bo‘lishi mumkin. Shamolning tezligi 15-20 metr/sekundgacha, shiddat bilan esganda 23-28 metr/sekundgacha yetishi kutilmoqda.
Respublikaning tog‘oldi va tog‘li tumanlarida esa 12—14-aprelda sel kelishi xafvi bor.
Eslatib o‘tamiz, Samarqand shahrida 6-aprel kuni kuzatilgan kuchli yog‘ingarchilikdan so‘ng shahar ko‘chalarida suv toshqinlari yuz berib, xonadonlar suv ostida qolgandi. Tabiiy ofat ayrim xonadonlarga jiddiy talafot yetkazgan, ba’zi eski uylar qulab tushgandi.
 Venetsiyaga aylangan Samarqand. Yomg‘ir suvi nega ko‘chalar bo‘ylab toshib ketgani izohlandi (video)
O‘zbekiston bo‘ylab 8-aprel kuni esgan kuchli qorli shamol mamlakatning barcha viloyatlarida daraxtlarni yiqitib, elektr ta’minotini uzib qo‘ygan, oqibatda kamida 63 ming xonadon elektr ta’minotisiz qolgandi.